Fico, Robert, predseda vlády SR (2015-05-27):
Predsa len by som chcel zareagovať na niekoľko poznámok, ktoré tu boli od veci povedané, ale boli povedané. Ja, samozrejme, rešpektujem, že poslanci nemusia disponovať všetkými informáciami, ktoré sú k dispozícii, ale na oživenie pamäti niekoľko údajov, pretože opäť sa tu hádže sumami sprava doľava, 700-tisíc, také, onaké. Dovoľte mi niekoľko slov k odmenám privatizačných poradcov. Áno, bolo už spomínané a povedala to pani poslankyňa Nachtmannová, aká bola odmena pri privatizácii SPP, kde bol jeden jediný záujemca, a ten dokonca vedel, že bude sám v hre. O tom ani nechcem teraz už veľa rozprávať, pretože bolo evidentné, že prišla len jedna jediná ponuka. A my sme mali možnosť vidieť tú ponuku, bola päťkrát vygumovaná, rukou dopisovaná. Čiže neustále bola znižovaná cena za SPP. A dostal odmenu, ktorá bola vyššia ako 1 mld. slovenských korún, bavíme asi o 40 mil. amerických dolárov. Tu je nejaká pripomienka, že pri odpredaji 49 % akcií Slovak Telecom-u bola odmena 700-tisíc eur. Po prvé, chcem povedať, že prečo sme vlastne odpredali, keď už to chcete počuť, 49 % akcií Slovak Telekomu. Pretože Slovenská republika ako 49-percentný vlastník Slovak Telekomu sa nevedela dostať ani k jednému euru z dividend. Tak bola nastavená zmluva. My sme bojovali s Nemcami do posledného dňa. Žiadali sme ich: nastavte novú dividendovú politiku, poďme upraviť akcionársku zmluvu! Na to nám bolo povedané: zabudnite, my máme výhodnú akcionársku zmluvu, my vám nič nedáme. Potom prišlo k rozhodnutiu: načo nám je vlastne 49 % akcií Slovak Telekomu, z ktorého naozaj sme nič jednoducho nemali?. A išli sme tzv. double-track alebo dual-track, čo v praxi znamená, že najskôr sme si zistili trhovú hodnotu cez tzv. proces IPO, cez trh. Táto trhová hodnota povedala, že je to okolo 750 mil. eur. Ale potom došla ponuka od Deutsche Telekom, pretože ten sa naplašil, bál sa, že tam prídu nejakí Japonci, Vietnamci, Číňania, chcel mať istotu, že kto bude jeho partnerom v Slovak Telekome, tak povedali, že dajú 900 mil. eur. Predstavte si, dámy a páni, že by sme povedali, že nejdeme na ponuku Deutsche Telekom, ale predáme to za 750 mil. cez IPO. Čo by urobili títo páni? By nás obviňovali, že sme spáchali hospodársku vlastizradu, lebo o 150 mil. eur sme to predali lacnejšie, ako nám dával Deutsche Telekom. Však vás poznáme ako vlastné vrecko. (Potlesk.) Preto sme išli ako správni hospodári do rozhodnutia, že predáme to za ponuku, ktorá bola podstatne výhodnejšia. A, páni poslanci, ktorí teraz hovoríte o nejakej odmene za privatizačného poradcu, ak niekto zorganizoval tzv. dual-track, teda organizoval IPO proces, mimoriadne náročný, cez trhy, zistil, aká je trhová hodnota akcií Slovak Telekomu, tých 49 %, a potom bola zrealizovaná priama transakcia s 51-percentným. Veď to nie je niekto spadnutý zo stromu! Veď vy ste ho tam dali. Veď vy ste privatizovali Slovak Telekom a dali ste ho Deutsche Telekomu, tak za toto bola odmena 700-tisíc eur. Zvláštne je, že vám nevadí, že pri privatizácii Slovenských elektrární to bolo 960 mil. slovenských korún, 30 mil. eur. To je proporcia? Tu je jednoducho profesionálna rada ako získať trhovú cenu. Tú sme získali. Potom tomu, kto tam už sedel, 51-percentnému, 49 sa predá za lepšiu cenu, ako vyprodukovalo IPO, dáme mu 700 tisíc eur. A vy to predáte o 24 mld. korún lacnejšie, ako je skutočná hodnota, a dáte mu ešte 300 mil. eur?! Prosím vás, buďte ticho! To nemyslíte vážne? Za toto nás chcete kritizovať? Veď tu jednoducho sú štyridsať násobky odmien pre poradcov privatizačných v porovnaní s tým, aká bola odmena v tomto prípade. Dámy a páni, chcel by som ešte povedať niečo o schránkových firmách, pretože to je dnes taký hit. Schránkové firmy, to každý rozpráva. Kto zaviedol kultúru schránkových firiem na Slovensku? Ako to celé vzniklo? Dámy a páni, ako padol Mikuláš Dzurinda ako volebný líder SDKÚ? Vy si už na to nepamätáte? Schránkové firmy boli podstatou financovania SDKÚ. Schránkové firmy podľa všetkého boli určené na rôzne toky všelijakých peňazí cez Kajmany, Anglicko, bohviekde. Tri dni nám trvalo, sme si sadli k počítaču, dali sme 7 libier do počítača a cez britský obchodný register, sme urobili prvú tlačovú konferenciu, zatriaslo sa SDKÚ takto (rečník to znázorňuje rukami), druhú tlačovú konferenciu, zatriaslo sa ešte viac a po tretej tlačovej konferencii radšej Mikuláš Dzurinda povedal, že nebude volebný líder SDKÚ. Lebo tam bol základ schránkových firiem. Jednoducho takto to celé vzniklo. (Potlesk.) Čo nám vy pripomínate, aké schránkové firmy? To ste na to už všetci zabudli? Čo nám vy pripomínate? Prosím vás, ja nechcem používať žiadne expresívne výrazy. Pán poslanec Uhliarik, ktorý sa stal ministrom zdravotníctva, na Cypre firma. Akonáhle sa stal ministrom zdravotníctva, niekoľkonásobne mu stúpol obrat jeho cyperskej firmy, ktorá obchodovala s liekmi. Ako sa to tak zázrakom stalo, keď bol ministrom zdravotníctva? Prosím, nie ste čistí, spravodliví a morálni, ako sa hráte. Prestaňte s touto agendou! Poďte s nami súťažiť! Akú máte alternatívu voči nám? Jediná alternatíva je, lebo Fico, lebo SMER a proti Ficovi a proti SMER-u. Dajte nejakú alternatívu, čo chcete s týmto štátom robiť! My hovoríme jasne o štáte ako o sociálnom štáte s prvkami trhovými, to, čo hovorí Ústava Slovenskej republiky. Povedzte, akú alternatívu ponúkate?! Zlepenec, nestabilitu, kriminalizovanie. Nič iné proti SMER-u – sociálna demokracia nemáte. (Potlesk.) Ak máte niečo iné, tak to dajte na stôl. A teraz ešte, aby opäť, lebo na môj vkus trošku nevhodne pán Dzurinda po mne vykrikoval, že táram, tak mi dovoľte, aby som zacitoval, pokiaľ ide o to zníženie imania spoločnosti Slovenské elektrárne, presné údaje a čísla. Keď aj na to povie, že táram, tak potom už tu nemám čo robiť. Predovšetkým je tu podozrenie, a na tomto pracujú orgány činné v trestnom konaní, že do zostavenia riadnej účtovnej závierky za rok 2005, hovoríme o roku 2005, teda ku dňu alebo do dňa 8. 3. 2006, všetko sa dialo pred privatizáciou Slovenských elektrární, vo vedení účtovníctva boli urobené účelové účtovné operácie tým spôsobom, že sa účtovalo za účtovné obdobie roku 2005 aj tvorba rezervy spočívajúca v záväzku na vyraďovanie jadrových zariadení a likvidáciu rádioaktívneho odpadu vo výške asi 15 mld. 405 mil. korún. Čiže účelová účtovná operácia – tvorba rezervy spočívajúca v záväzku na vyraďovanie jadrových zariadení vo výške 15 mld. slovenských korún. Teraz toto bolo účtované ako účtovanie novej rezervy, to je vznik nového záväzku, a tento konečný účtovný zápis mal za následok zníženie vlastného imania spoločnosti Slovenské elektrárne. Čím sa teda zaoberajú dnes orgány činné v trestnom konaní? Že tu bolo úmyselné, úmyselné chybné zúčtovanie a že toto úmyselné chybné zúčtovanie malo za následok zníženie hodnoty vlastného imania spoločnosti Slovenské elektrárne vo výške 12 mld. 46 mil. 528-tisíc slovenských korún a toto zníženie hodnoty malo zásadný vplyv v procese odplatného prevodu 66-percentného podielu akcií Slovenských elektrární. Takže toto je táranie? Však ja čítam konkrétne čísla, preboha, ktorými sa dnes zaoberajú orgány činné v trestnom konaní. Preukázateľne ste sa pohrali, chlapi, pohrali ste sa s hospodárením Slovenských elektrární. Posledné dva roky pred privatizáciou neboli Slovenské elektrárne v zisku. No prečo? No preto, aby bola privatizačná cena čo najnižšia. Predtým boli stále Slovenské elektrárne v zisku. Prečo zrazu posledné dva roky to nešlo? Veď to bolo vo vašich rukách! Mikuláš Dzurinda, pán poslanec Dzurinda, ako predseda vlády bol v roku 1998 predsedom vlády až do roku 2006. Do roku 2006 (reakcie z pléna). Ale, páni, je tu predseda vlády. Keď sa niečo stane, že sa zapichne špendlík na Slovensku, tak obviňujete mňa. Čo zrazu kričíte nejaké iné mená. Tu je predseda vlády, roky 1998 a 2006. (Potlesk.) Celý čas, celý čas Slovenské elektrárne boli v zisku, až posledné dva roky pred privatizáciou boli v strate. No prečo? No lebo bolo treba znižovať kúpnu cenu. A to bolo ešte málo. Ešte ste o 12 mld. išli dole úmyselnou, chybnou, účtovnou operáciou, pokiaľ ide o audit elektrární. A to už nespomínam ani to, že mesiac po privatizácii bolo opäť urobené navýšenie skoro na hodnotu 56 mld. eur. Však, nebláznite! To sú čísla, ktoré jednoducho nemôžte zatajiť. Veď vy ste si to vypýtali, túto informáciu. Čo teraz sa čudujete, pľujete tu na nás, hádžete po nás pomaly dobre že nie nejaké kamene. Vy ste si vypýtali túto informáciu, že ako prebehla privatizácia Slovenských elektrární a ako sme my zabojovali za Vodnú elektráreň Gabčíkovo. Ja som hrdý na to, čo urobil Žiga a jeho chalani na ministerstve životného prostredia. Veď to bola veľká vec! (Potlesk.) To bola veľká vec. A keď to bude možné, tak získame Slovenské elektrárne naspäť do rúk štátu, minimálne aby sme mali väčšinu a mohli nad týmto strategickým podnikom opätovne rozhodovať. Ľahko sa predávajú majetky, ktoré sú zlaté vajcia. Prečo ste nepredávali nehodnotné majetky? Zaujímavé, že ste privatizovali len to najcennejšie, čo tu bolo, Transpetrol, SPP, distribučné siete, Slovenské elektrárne. Ja už si ani nespomínam, už bolo pripravené letisko, ďalšie a ďalšie. Nakoniec aj Slovak Telekom ste predali, 51 percent. Ak chcete, prihláste sa niekto a dajte návrh, že nech sa porozprávame o privatizácii Slovak Telekomu. Tak, páni, to bude zase čítanie. Čo ste tam napáchali pri privatizácii Slovak Telekomu, to už ani nechcem o tom hovoriť, ako cez navyšovanie základného imania ste oklamali všetkých minimálne o 400 mil. slovenských korún. Ale o tom sa môžeme baviť. Dajte návrh, veľmi radi sem prídeme s kvalifikovanou informáciou a môžeme sa znovu baviť. Skončím moje vystúpenie tým: je evidentný rozdiel medzi touto časťou politického spektra (rečník ukazuje napravo, kde sedia poslanci opozície) a touto (rečník ukazuje naľavo, kde sedia poslanci SMER-u). Tejto časti politického spektra národnoštátny záujem Slovenskej republiky niečo hovorí (rečník ukazuje na poslancov SMER-u). Vám, bohužiaľ, nehovorí nič, a to mi je veľmi ľúto. (Dlhotrvajúci potlesk.)